કલેકટર સી.આર.ખરસાણે શુક્રવારે સાંજે બોલાવેલી પત્રકાર પરિષદમાં જિલ્લામાં શાળા અને કોલેજોમાં ભણતા 18થી 19 વર્ષના નવા યુવા મતદારોની નોંધણી કરાવવા માટે ખાસ ઝુંબેશ શરૂ કરાઇ છે તેવું જણાવ્યું હતું. જેમાં ભાવિ મતદારો લોકશાહીના સૌથી મહત્વના મતાધિકારનો ઉપયોગ કરી શકશે તે માટે જિલ્લામાં અંદાજિત 30 થી 40 હજાર નવા યુવા મતદારોની નોંધણીનો લક્ષ્યાંક હોવાનું તેમણે ઉમેર્યું હતું.નવા મતદાર તરીકે નામ નોંધાવવા માટે બીએલઓ ઘરે ઘરે જઇને ફોર્મ સ્વીકારશે.16 અને 30 સપ્ટેમ્બર તથા 14 ઓકટોબરે આવતા રવિવારના દિવસોએ દરેક બીએલઓ પોતાના મતદાન મથકોએ પહોંચી નવા નામની નોંધણી,નામ કમી કરવા,સરનામુ બદલવા, વિધાનસભા મતદાર વિભાગ બદલવા જેવા કામો માટે ફોર્મ ભરાવશે તેવું કલેકટરે જણાવ્યું હતું.1 સપ્ટેમ્બરથી 14 ઓક્ટોબર સુધી દરેક તાલુકામથકે મામલતદાર કચેરી,પ્રાંત અધિકારી કચેરી અને કલેકટર કચેરીએ પણ મતદાર યાદીના સુધારા માટેની કામગીરી કરાશે.પત્રકાર પરિષદમાં નાયબ જિલ્લા ચૂંટણી અધિકારી હાજર રહ્યા હતા.